Solidariteit na KVBA oor Sasol-aandeleDr. Dirk Hermann. Foto: Reint Dykema Die vakbond Solidariteit het gesê dat hy voortgaan met sy dispuut by die Kommissie vir Versoening, Bemiddeling en Arbitrasie (KVBA) teen Sasol oor die uitsluiting van wit mense van sy nuwe bemagtigingskema, Khanyisa. Dit volg nadat Sasol aan die einde van verlede jaar bekendgemaak het dat sy bestaande werknemerbemagtigingskema, Inzalo wat op 18 Mei 2018 ten einde loop, vervang word met ŉ nuwe bemagtigingskema, Khanyisa wat teen die middel van 2018 geïmplementeer sal word. Volgens Dirk Hermann, bestuurshoof van Solidariteit, het die eerste skema, Inzalo, die tendens in die mynbedryf gevolg deur alle werknemers daarby in te sluit. Met die nuwe skema word daar egter glad nie erkenning gegee aan wit werknemers nie. Hulle word heeltemal uitgesluit van dié skema. “Dié werknemeraandeletransaksie is onregverdig en niks anders as blatante diskriminasie teenoor lojale Sasol-werknemers op grond van hul velkleur nie,” het Hermann verduidelik. Hermann sê voorts dat die nuwe skema deur middel van twee fases ŉ onderskeid tussen twee kategorieë werknemers tref. In die eerste fase word aandele ter waarde van R100 000 aan alle oud-Inzalo-lede uitbetaal. Fase twee sal egter net vir swart werknemers geld en hulle gaan sowat R500 000 se aandele ontvang. “Dit beteken dat ŉ wit werknemer wat byvoorbeeld 30 jaar se diens het, slegs ŉ vyfde van die aandele sal ontvang teenoor wat ŉ swart werknemer, wat byvoorbeeld maar drie dae vir Sasol werk, gaan ontvang.” In die formele terugvoer wat Sasol oor Khanyisa gegee het, sê hulle dat om wit mense deel te maak van die aandeleskema teen die wese van ware en betekenisvolle transformasie indruis. “Ons voel dat dit onbillik is om onderskeid te tref tussen twee werknemers wat langs mekaar werk. Ons is daarvan oortuig dat daar wel werknemeraandeleskemas bestaan wat meer insluitend is. Daarom het ons reeds opdrag aan ŉ kundige gegee om ŉ alternatiewe voorstel te formuleer,” het Hermann bygevoeg. “Wit werknemers se frustrasie het kookpunt bereik. Hulle voel dat hul lojale diens asook die waarde wat hulle tot die maatskappy voeg, niks beteken nie. Solidariteit sal ook binnekort met ŉ behoorlike mandaatproses oor verdere optrede ten opsigte van dié rasseuitsluiting onder hul lede begin.”